## Pravilnik o normizaciji u ministarstvu obrane i oružanim snagama Republike Hrvatske

### NN 153/2009 (21.12.2009.), Pravilnik o normizaciji u ministarstvu obrane i oružanim snagama Republike Hrvatske

153 21.12.2009 Pravilnik o normizaciji u ministarstvu obrane i oružanim snagama Republike Hrvatske

MINISTAR OBRANE

3771

Na temelju članka 14. Zakona o normizaciji (»Narodne novine«, broj 163/2003) donosim

PRAVILNIK

O NORMIZACIJI U MINISTARSTVU OBRANE I ORUŽANIM SNAGAMA REPUBLIKE HRVATSKE

I. OPĆE ODREDBE

Članak 1.

Ovim Pravilnikom propisuje se sustav normizacije u Ministarstvu obrane (u daljnjem tekstu Ministarstvo) i Oružanim snagama Republike Hrvatske (u daljem tekstu: Oružane snage), nadležnost i odgovornost sudionika u procesu normizacije, utvrđuje se struktura i oblik hrvatskih vojnih normi, postupak izrade, izdavanja, objave i povlačenja hrvatskih vojnih normi te sudjelovanje Ministarstva i Oružanih snaga u postupku normizacije u NATO-u.

Članak 2.

Cilj normizacije u Ministarstvu i Oružanim snagama je jačanje obrambenih sposobnosti zemlje, optimalno korištenje obrambenih resursa te postizanje i održavanje zahtijevane razine interoperabilnosti sa zemljama članicama NATO-a.

Sustav normizacije u Ministarstvu i Oružanim snagama (u daljnjem tekstu: sustav vojne normizacije) temelji se na primjeni NATO dokumenata koji uređuju sljedeća područja:

– NATO politika normizacije

– NATO politika interoperabilnosti

– Politika vojnog odbora NATO-a za vojnu operativnu normizaciju

– AAP-3 – Direktiva za razvoj i izradu NATO normizacijskih sporazuma

– (STANAG) i Savezničkih publikacija (AP)

– Postupci NATO agencije za normizaciju.

Članak 3.

Hrvatska vojna norma (u daljnjem tekstu: HRVN) je dokument koji sadrži pravila, odrednice, značajke ili rezultate aktivnosti usmjerene ka postizanju najpovoljnije razine uređenosti utvrđenog područja koje ima obrambenu primjenu.

HRVN može nastati izradom izvornog HRVN-a ili usvajanjem strane norme kao HRVN.

Razvoj i izdavanje HRVN-a mora biti u skladu s raspoloživim financijskim i ljudskim resursima te ograničeno na područja na kojima ne postoji ili se ne može primijeniti nijedna od sljedećih normi:

– međunarodne norme (npr. ISO, ISO/IEC, IEC)

– europske norme (npr. CEN, CENELEC, ETSI, ECISS, AECMA...)

– hrvatske norme (HRN)

– norme nacionalnih organizacija (npr. BSI, DIN, ANSI, GOST...).

II. PODRUČJE NORMIZACIJE

Članak 4.

Sustav vojne normizacije obuhvaća organizaciju i postupke izrade, usvajanja, izdavanja i implementacije HRVN-a, ratifikaciju i implementaciju NATO normizacijskih dokumenata (STANAG i AP) te usvajanje drugih međunarodnih i stranih normi u cilju učinkovite suradnje sa strukturama NATO-a i Europske unije.

HRVN obuhvaća tri područja: operativnu normizaciju, tehničku normizaciju i administrativnu normizaciju.

Operativna normizacija obuhvaća:

– normizacijske dokumente koji utječu na vojnu praksu i mogu se odnositi na doktrine, taktiku, tehnike, procedure, obuku i izobrazbu, izvješćivanje, zemljovide i karte.

Tehnička normizacija obuhvaća:

– dokumente koji se odnose na uobičajene tehničke značajke materijalnih sredstava za potrebe obrane tijekom cijelog životnog ciklusa, uključujući inženjering, proizvodne procedure, specifikacije materijalnih sredstava, vođenje projekata, upravljanje životnim ciklusom te postupke osiguranja i provjere kvalitete. Materijalna sredstva obuhvaćaju, ali nisu ograničena na, kompletne sustave (uključujući oružne i C3 sustave), podsustave, sklopove, sučelja, komponente, pričuvne dijelove i potrošni materijal, uključujući ubojna sredstva, minsko-eksplozivna sredstva, goriva, maziva i druge energente.

Administrativna normizacija obuhvaća:

– terminologiju, uključivo i za područja operativne i tehničke normizacije;

– administrativne postupke koji nemaju izravnu vojnu primjenu.

III. NADLEŽNOST USTROJSTVENIH JEDINICA

Članak 5.

Ustrojstvena jedinica Ministarstva nadležna za normizaciju je Služba za razvoj, opremanje i modernizaciju Uprave za materijalne resurse.

Za provedbu procesa vojne normizacije odgovorne su sve ustrojstvene jedinice Ministarstva i Oružanih snaga u svojim funkcionalnim područjima.

Nositelji vojne normizacije su čelnici ustrojstvenih jedinica nadležnih za pojedina generička područja vojne normizacije (u daljem tekstu: čelnici generičkih područja).

Čelnici generičkih područja odgovorni su za predlaganje uvođenja novih HRVN-a potrebnih za ostvarivanje postavljenih zadaća te za njihovu implementaciju i provedbu u svojem generičkom području.

Pregled generičkih područja nalazi se u prilogu i sastavni je dio ovoga Pravilnika (Prilog 1).

Članak 6.

Zadaće ustrojstvene jedinice Ministarstva nadležne za normizaciju su:

– upravljanje procesom vojne normizacije i provedba politike normizacije u skladu s potrebama Ministarstva i Oružanih snaga te politikom normizacije u NATO-u

– predstavljanje Ministarstva u NATO normizacijskim tijelima, u tijelu za obrambenu normizaciju Europske unije te ostalim međunarodnim normizacijskim tijelima

– suradnja s nacionalnim predstavnicima u radnim tijelima NATO-a koja su nalogodavna tijela za pojedine NATO normizacijske dokumente

– predlaganje normativnog uređenja područja vojne normizacije

– suradnja s Hrvatskim zavodom za norme

– obavljanje stručnih poslova vezanih za izradu, usvajanje, objavu, uvođenje i povlačenje HRVN-a

– izrada godišnjeg Plana vojne normizacije

– praćenje provedbe Plana vojne normizacije u Ministarstvu i Oružanim snagama

– suradnja u izobrazbi i obuci djelatnika Ministarstva i Oružanih snaga u području vojne normizacije

– ustrojavanje i vođenje knjižnice normi i vezanih dokumenata te njihova distribucija

– ustrojavanje i vođenje registra HRVN-a te prikupljanje i čuvanje dokumentacije nastale tijekom životnog vijeka pojedinog HRVN-a

– obavještavanje o izdavanju ili povlačenju HRVN-a.

Članak 7.

Zadaće čelnika generičkih područja u procesu vojne normizacije:

– raščlamba postavljenih ciljeva i zadaća te utvrđivanje potreba za izradu HRVN-a

– predlaganje izrade izvornih HRVN-a ili usvajanje stranih normi iz generičkog područja

– određivanje stručnog voditelja i članova stručnih radnih skupina za izradu izvornog HRVN-a odnosno usvajanje strane norme kao HRVN

– izrada plana implementacije norme, provedba potrebnih mjera i vođenje procesa implementacije HRVN

– izvješćivanje ustrojstvene jedinice Ministarstva nadležne za normizaciju o implementaciji HRVN-a

– predlaganje nacionalnog stajališta u procesu ratifikacije NATO normi

– praćenje rada i davanje smjernica i naputaka nacionalnim predstavnicima u NATO tijelima koja izrađuju NATO normizacijske dokumente iz svog generičkog područja

– praćenje razvoja i promjena normi iz svog generičkog područja

– provedba potrebnih mjera nakon povlačenja HRVN-a.

Članak 8.

Za koordinaciju aktivnosti u procesu vojne normizacije čelnici generičkih područja imenuju koordinatore za normizaciju u svojem generičkom području.

Načelnik Glavnog stožera Oružanih snaga može, po potrebi, imenovati koordinatora za normizaciju za cjelokupne Oružane snage.

Čelnici generičkih područja mogu, po potrebi, u svojem generičkom području imenovati koordinatore za normizaciju i u ustrojstvenim jedinicama niže razine.

Članak 9.

Zadaće i nadležnosti koordinatora za normizaciju su:

– koordinacija i usmjeravanje aktivnosti u procesu vojne normizacije u generičkom području ili u ustrojstvenoj jedinici u kojoj su imenovani

– koordinacija s nacionalnim predstavnicima u radnim tijelima NATO-a, nalogodavnim tijelima (Tasking Authority) za pojedine NATO normizacijske dokumente

– vođenje evidencije o normizacijskim dokumentima koji se izrađuju ili implementiraju u njihovom generičkom području odnosno ustrojstvenoj jedinici

– vođenje evidencije o čelnicima i članovima radnih skupina za izradu odnosno implementaciju HRVN-a u njihovu generičkom području odnosno ustrojstvenoj jedinici

– koordinacija aktivnosti između čelnika i članova radnih skupina u njihovoj ustrojstvenoj jedinici i ustrojstvene jedinice Ministarstva nadležne za normizaciju

– koordinacija aktivnosti vezanih za prikupljanje prijedloga za izradu godišnjeg Plana vojne normizacije i

– koordinacija aktivnosti vezanih za preuzimanje i distribuciju normizacijskih dokumenata s ustrojstvenom jedinicom Ministarstva nadležnom za normizaciju.

IV. STRUKTURA, OZNAČAVANJE I OBLIK HRVN-a

Članak 10.

HRVN sadrži sljedeće elemente:

a) naslov

b) ključne riječi

c) uvod

d) područje primjene

e) definicije (po potrebi)

f) sadržaj (po potrebi)

g) tekst norme

h) zaštita vlasničkih prava (po potrebi)

i) uvođenje i primjena HRVN-a

j) vezani dokumenti.

Članak 11.

Kao ključne riječi odabiru se one riječi ili izrazi koje nedvosmisleno upućuju na naslov i sadržaj norme.

U uvodu se navodi namjena HRVN-a koja mora biti određena kratko i jasno, a po potrebi navode se i posebne obavijesti ili objašnjenja o tehničkom sadržaju norme ili razlozi koji su doveli do njezine pripreme.

Područje primjene definira se na početku norme kako bi se nedvosmisleno odredio predmet norme i obuhvatili svi aspekti te označile granice primjenjivosti norme ili njezinih dijelova.

U poglavlju definicije navode se pojmovi i definicije, kada je to potrebno, za bolje razumijevanje određenih naziva koji se upotrebljavaju u HRVN. Ako je popis dulji, pojmovi i definicije navode se u prilogu. Koriste se pojmovi i definicije objavljeni u AAP-6 – NATO Glossary of Terms and Definitions te ih je potrebno doslovno navesti. Ako ne postoji prikladan i usvojen pojam ili definicija, mogu se izraditi i vlastiti. U tom se slučaju u HRVN uključuje napomena: »Sljedeći pojmovi i definicije upotrebljavaju se za ovaj HRVN«.

Sadržaj je neobvezno obavijesno poglavlje, ali je nužno ako se njime omogućuje sveobuhvatni pregled dostupne norme i olakšava služenje njome.

Tekst norme sadrži detaljan opis HRVN-a u skladu s njegovom namjenom. Ako je potrebno, zbog rasterećenja glavnog dijela HRVN-a, koriste se i prilozi.

Poglavlje o zaštiti vlasničkih prava uvedeno je kada postoje ograničenja vlasničkih prava. Svako objavljivanje tehničkih informacija, bez obzira na razloge objavljivanja, mora biti popraćeno izjavom sljedećeg sadržaja:

»VLASNIČKA PRAVA
U ovaj HRVN uključena su sljedeća vlasnička prava:
(vlasnik prava)
(lista prava)«

U poglavlju o uvođenju i primjeni HRVN-a određuju se ustrojstvene jedinice, dokumenti i datumi vezani uz uvođenje i primjenu HRVN-a.

Članak 12.

Hrvatske vojne norme označavaju se na sljedeći način:

|  |  |  |  |
| --- | --- | --- | --- |
| HRVN | XXXX | (YY) |  |
|  |  |  | oznaka izdanja norme (jedna ili dvije znamenke) |
|  |  |  |  |
|  |  |  | redni broj HRVN (4 znamenke) |
|  |  |  |  |
|  |  |  | oznaka za hrvatsku vojnu normu |

Redni brojevi HRVN-a slijede jedan za drugim, počevši od broja 1000.

Redni brojevi izdanja slijede jedan za drugim, počevši od broja 1.

Kada se usvaja strana norma iza oznake HRVN-a dodaje se izvorna oznaka preuzete norme zajedno s oznakom izdanja, bez obzira na broj mjesta (npr. HRVN STANAG 4020 (4) ili HRVN MIL-6000).

Označivanje HRVN-a u nadležnosti je ustrojstvene jedinice Ministarstva nadležne za normizaciju.

Članak 13.

HRVN se izrađuje u formatu A4 (210x297 mm) s uspravno orijentiranim listovima. Iznimno se za crteže ili tablice upotrebljavaju i položeno orijentirani listovi formata A4 ili format A3 (297x420 mm).

Prednja stranica izvornog HRVN-a sadrži:

– zaglavlje s grbom Republike Hrvatske i tekstom:

REPUBLIKA HRVATSKA
MINISTARSTVO OBRANE

– s desne strane na vrhu stranice oznaku STUPANJ TAJNOSTI;

– ispod toga brojčanu oznaku HRVN, broj izdanja i datum izdavanja;

– na sredini stranice naziv norme i ključne riječi,

– ispod toga s desne strane referencijsku oznaku,

– na dnu stranice oznaku klase i urudžbenog broja, oznaku MP i potpis ministra.

Ostale stranice sadrže sljedeće podatke: uvod, područje primjene, definicije (po potrebi), sadržaj (po potrebi), tekst norme, zaštita vlasničkih prava (po potrebi), uvođenje i primjena HRVN-a, vezani dokumenti i po potrebi druge napomene. Prednja stranica nije numerirana, a u gornjem kutu svake sljedeće stranice nalazi se broj stranice i oznaka HRVN-a.

Obrazac izvornog HRVN-a nalazi se u prilogu i sastavni je dio ovoga Pravilnika (Prilog 2).

Prednja stranica strane norme koja se usvaja kao HRVN sadrži iste podatke kao i izvorni HRVN s tim da se uz izvorni naziv na stranom jeziku navodi i prijevod norme na hrvatski jezik, a sljedeća stranica sadrži popis izmjena, objašnjenja i podatke o uvođenju i primjeni norme. Prednja i sljedeća stranica nisu numerirane, a u gornjem kutu svake sljedeće stranice nalazi se broj stranice i oznaka HRVN-a.

Obrazac prednje i sljedeće stranice strane norme (ovitka) koja se usvaja kao HRVN nalazi se u prilogu i sastavni je dio ovoga Pravilnika (Prilog 3).

Članak 14.

Prilozi nisu obvezni dio HRVN-a, označavaju se velikim tiskanim slovima (npr. PRILOG C), a njihove se stranice numeriraju pripadajućim slovom i rednim brojem (npr. C-1). Na prvoj stranici priloga potrebno je navesti oznaku HRVN-a uz koju se prilog navodi (npr. PRILOG C uz HRVN 3030).

Članak 15.

Referencijska oznaka HRVN-a oznaka je sastavljena od oznake HRVN i pripadajuće godine izdavanja norme razdvojene dvotočkom (npr. HRVN 3030:2001).

Kada se strana norma usvaja kao HRVN za godinu izdavanja uzima se godina izdavanja izvorne norme (npr. i HRVN STANAG 3092 (1):1995).

Referencijska oznaka HRVN dopunjuje se oznakom jezika na kojem je tekst norme objavljen (npr. HRVN 3030:2001 hr, HRVN STANAG 2092:2001 en, HRVN STANAG 3092 (1):1995 hr/en/fr).

Izmjena i dopuna HRVN-a označava se na sljedeći način: HRVN XXXX:2001/D1:2002.

Ispravak HRVN-a označava se na sljedeći način: HRVN XXXX:2001/Ispr.1:2002.

Članak 16.

Prijedlog HRVN-a ustrojstvena jedinica Ministarstva nadležna za normizaciju ulaže u Radnu mapu HRVN-a koja sadrži sljedeće podatke: prijedlog naziva HRVN-a, generičko područje, predlagatelja, razlog pokretanja prijedloga, podatke o predaji Radne mape HRVN-a nositelju izrade HRVN-a, podatke o stručnom voditelju, članovima radne skupine i eventualnim vanjskim suradnicima, Plan implementacije, priloge i druge podatke u svezi s usvajanjem, implementacijom i primjenom HRVN-a.

Obrazac Mape HRVN-a nalazi se u prilogu i sastavni je dio ovoga Pravilnika (Prilog 4).

V. PROCES VOJNE NORMIZACIJE

Članak 17.

Proces vojne normizacije obuhvaća predlaganje izrade HRVN-a, izradu Plana vojne normizacije, izradu, usvajanje i objavu HRVN-a, implementaciju, primjenu i povlačenje HRVN-a te sudjelovanje u postupku normizacije u NATO-u.

Proces vojne normizacije odvija se u sljedećim fazama:

– raščlamba postavljenih ciljeva i zadaća te utvrđivanje potreba za izradu HRVN-a

– izrada prijedloga godišnjeg Plana vojne normizacije

– odobravanje godišnjeg Plana vojne normizacije

– distribucija Radnih mapa za izradu HRVN-a

– izrada završnih prijedloga HRVN-a

– usvajanje HRVN-a

– implementacija i primjena HRVN-a

– preispitivanje postojećih HRVN-a

– mijenjanje, dopunjavanje i povlačenje postojećih HRVN-a (po potrebi).

Plan vojne normizacije

Članak 18.

Postupak vojne normizacije počinje utvrđivanjem potreba i dostavom prijedloga za izradu izvornog HRVN-a ili usvajanje strane norme kao HRVN-a ustrojstvenoj jedinici Ministarstva nadležnoj za normizaciju radi uvrštenja u godišnji Plan vojne normizacije. Rok za dostavu prijedloga je 31. prosinca tekuće godine za iduću godinu.

Prijedloge iz stavka 1. ovoga članka mogu podnijeti ustrojstvene jedinice Ministarstva i Oružanih snaga, druga tijela državne uprave, pravne osobe iz gospodarstva, gospodarske i obrtničke komore, zainteresirane ustanove i druge pravne osobe.

Uz prijedlog za izradu izvornog HRVN-a ili usvajanje strane norme kao HRVN-a predlagatelj je dužan dostaviti obrazloženje i podatke na temelju kojih se može ocijeniti opravdanost prijedloga. Prijedlogu se može priložiti i prednacrt HRVN-a.

Članak 19.

Ustrojstvena jedinica Ministarstva nadležna za normizaciju analizira prispjele prijedloge i utvrđuje potpunost podataka i opravdanost prijedloga te po potrebi usuglašava prijedlog s nadležnim ustrojstvenim jedinicama Ministarstva i Oružanih snaga.

Ustrojstvena jedinica Ministarstva nadležna za normizaciju može, uz pisano obrazloženje, odbiti uvrštavanje pojedinih prijedloga u godišnji Plan vojne normizacije.

Opravdani prijedlozi za usvajanje ili izradu HRVN-a uvrštavaju se u prijedlog godišnjeg Plana vojne normizacije koji se dostavlja na odobrenje ministru najkasnije do kraja veljače za tekuću godinu.

Radne mape HRVN-a označavaju se rednim brojem. Dodijeljeni broj može se uporabiti samo jedanput što vrijedi i u slučaju kada se, iz bilo kojeg razloga, odustane od daljnjeg rada po određenom prijedlogu.

Označivanje i dodjeljivanje broja u nadležnosti je ustrojstvene jedinice Ministarstva nadležne za normizaciju.

Ustrojstvena jedinica Ministarstva nadležna za normizaciju odobreni Plan vojne normizacije te Radne mape HRVN-a dostavlja nadležnim ustrojstvenim jedinicama Ministarstva i Oružanih snaga na provedbu u roku od 30 dana od dana odobrenja godišnjeg Plana vojne normizacije.

Izrada HRVN-a

Članak 20.

Nakon primitka Radne mape HRVN-a nositelji generičkih područja imenuju stručnog voditelja i članove radne skupine za izradu izvornog HRVN-a odnosno usvajanje strane norme kao HRVN-a.

Stručni voditelj imenuje se iz generičkog područja, a članovi radne skupine mogu se po potrebi imenovati i iz drugih generičkih područja ili ustrojstvenih jedinica Ministarstva i Oružanih snaga na čije se funkcionalno područje norma odnosi, uz suglasnost čelnika njihovih ustrojstvenih jedinica.

U rad radne skupine mogu se, po potrebi, uključiti i osobe koje ne rade u Ministarstvu ili Oružanim snagama u statusu vanjskih suradnika.

Članak 21.

Zadaće radne skupine su:

a) kod izrade izvornog HRVN-a:

– definiranje područja koje će biti obuhvaćeno normom

– izrada nacrta norme

– definiranje sudionika u procesu implementacije i primjene norme

– usklađivanje nacrta norme s propisima

– usklađivanje završnog prijedloga HRVN-a.

b) kod usvajanja strane norme kao HRVN-a:

– analiza strane norme

– definiranje područja na koje se norma odnosi

– definiranje sudionika u procesu implementacije i primjene norme

– usklađivanje nacrta norme s propisima

– definiranje eventualnih zadrški na primjenu norme

– usklađivanje završnog prijedloga HRVN-a.

Postupak usklađivanja stajališta može se više puta ponoviti, sve dok se potpuno ne usklade svi sastavni elementi. Konačno usklađen nacrt HRVN-a dobiva status prijedloga HRVN-a koji stručni voditelj dostavlja ustrojstvenoj jedinici Ministarstva nadležnoj za normizaciju.

Članak 22.

Strana norma može se usvojiti kao HRVN:

– u izvornom obliku (objavljivanjem obavijesti o usvajanju strane norme)

– u izvornom obliku s hrvatskim ovitkom

– u prijevodu.

Članak 23.

Usvajanje strane norme kao HRVN-a moguće je u sljedećim oblicima:

– usvajanje u potpunosti – sve odredbe norme primjenjuju se u potpunosti

– usvajanje s uredničkim promjenama – strana norma usvaja se s uredničkim promjenama koje ne mijenjaju njenu bit, ali pridonose boljem razumijevanju odredbi i olakšavaju primjenu

– usvajanje sa zadrškom – stranu normu usvaja se sa zadrškom na primjenu određenih odredbi. Zadrške se mogu odnositi na odredbe koje nije moguće primijeniti u Ministarstvu i Oružanim snagama zbog nepostojanja tehničkih, organizacijskih ili drugih preduvjeta. Broj zadrški na određenu normu ne smije biti toliki da onemogući primjenu norme u cjelini. Zadrške se obvezno navode u ovitku norme.

Na temelju raščlambe svih činjenica u svezi s prijedlogom za usvajanje strane norme stručni voditelj radne skupine može predložiti odbijanje njezina usvajanja uz detaljno obrazloženje koje se dostavlja ustrojstvenoj jedinici Ministarstva nadležnoj za normizaciju. U dokumentu o odbijanju usvajanja radna skupina može predložiti promjene na temelju kojih bi normu bilo moguće prihvatiti.

Usvajanje i objava HRVN-a

Članak 24.

Prijedlog za usvajanje HRVN-a stručni voditelj dostavlja ustrojstvenoj jedinici Ministarstva nadležnoj za normizaciju.

Sastavni dio prijedloga za usvajanje HRVN-a je nacrt Plana implementacije norme koji je ovjerio nadležni čelnik generičkog područja.

Plan implementacije minimalno mora sadržavati sljedeće elemente:

1. popis ustrojstvenih jedinica Ministarstva i Oružanih snaga na koje se odnose odredbe norme

2. popis ustrojstvenih jedinica Ministarstva i Oružanih snaga koje će biti uključene u implementaciju određene norme,

3. naziv ustrojstvene jedinice Ministarstva ili Oružanih snaga odgovorne za implementaciju norme

4. datum početka implementacije norme

5. datum završetka implementacije norme

6. potrebe za izradu propisa, naputaka i ostalih provedbenih dokumenata

7. potrebe za organizacijskim promjenama

8. potrebe za provedbom izobrazbe i obuke

9. potrebe za opremanjem materijalnim sredstvima

10. potrebe uključivanja civilnih struktura.

Članak 25.

Na temelju dostavljenog konačnog prijedloga HRVN-a, ustrojstvena jedinica Ministarstva nadležna za normizaciju priprema Odluku o usvajanju HRVN-a i dostavlja je ministru obrane na potpis.

HRVN se objavljuje u službenom glasilu ili na intranetskim stranicama Ministarstva.

Članak 26.

Izvornik HRVN-a, zajedno s Odlukom o usvajanju HRVN-a, pohranjuje se u ustrojstvenoj jedinici Ministarstva nadležnoj za normizaciju, a nadležnim ustrojstvenim jedinicama Ministarstva i Oružanih snaga dostavljaju se preslike Odluke o usvajanju HRVN-a.

HRVN koji nosi oznaku tajnosti upisuje se u poseban Registar HRVN-a s oznakom tajnosti i ne objavljuje se u cijelosti. Za norme s oznakom tajnosti javno se objavljuje samo ovitak norme.

HRVN koji se temelji na usvojenoj NATO normi s oznakom tajnosti, dostavlja se putem Podregistra Ministarstva obrane za unutarnju distribuciju i prijevoz klasificiranih podataka NATO-a i EU-a, koji na propisani način vrši njihovu daljnju distribuciju.

Implementacija HRVN-a

Članak 27.

Čelnici generičkih područja odgovorni su za provedbu Plana implementacije HRVN-a, nadzor nad njihovom primjenom, održavanje postignutog i uklanjanje eventualnih nedostataka.

Tijekom procesa implementacije HRVN-a čelnik generičkog područja najmanje dva puta godišnje dostavlja ustrojstvenoj jedinici Ministarstva nadležnoj za normizaciju izvješće o statusu implementacije i primjeni HRVN-a.

Po završetku procesa implementacije HRVN-a čelnik generičkog područja dostavit će ustrojstvenoj jedinici Ministarstva nadležnoj za normizaciju završno izvješće o implementaciji HRVN-a.

Preispitivanje, mijenjanje i povlačenje HRVN-a

Članak 28.

HRVN se može ispravljati, mijenjati, dopunjavati, zamjenjivati novim izdanjem i povlačiti.

Ispravak se objavljuje radi uklanjanja tiskarskih, jezičnih i sličnih pogrešaka u objavljenom tekstu HRVN-a.

Izmjena je mijenjanje ili brisanje određenoga dijela sadržaja HRVN-a.

Dopuna je dodavanje određenoga dijela sadržaja HRVN-a.

Ispravak, izmjena ili dopuna izdanog HRVN-a objavljuje se kao dodatak izdanom HRVN-u.

Zamjena novim izdanjem obavlja se kada postoji veći broj izmjena i dopuna HRVN-a te kada se usvojena strana norma zamjenjuje novim izdanjem.

Za izmjene, dopune i zamjene HRVN-a odgovarajuće se primjenjuju odredbe za izradu i izdavanje HRVN-a.

Ako se strana norma za koju je već objavljena izmjena, dopuna ili ispravak usvaja prvi put, tada se tekst dopune ili ispravka smatra sastavnim dijelom norme i usvaja zajedno s tom normom u jedinstveni HRVN.

Članak 29.

Čelnik generičkog područja obvezan je najkasnije u roku od tri godine od izdavanja izvornog HRVN-a te nadalje najmanje jedanput u tri godine, preispitati izvorni HRVN iz svoje nadležnosti.

Preispitivanje obavlja radna skupina koja je radila na izradi HRVN-a. Ako radna skupina kao takva više ne postoji, nositelj generičkog područja će za potrebe preispitivanja norme formirati novu stručnu radnu skupinu.

Na temelju rezultata preispitivanja HRVN-a čelnik generičkog područja može predložiti zadržavanje HRVN-a bez izmjena, izmjenu ili dopunu norme te povlačenje norme.

HRVN-i nastali usvajanjem strane norme usklađuju se s novim izdanjima usvojene strane norme.

Članak 30.

Kada nakon usvajanja strane norme kao HRVN-a dođe do objave novog izdanja strane norme, ustrojstvena jedinica Ministarstva nadležna za normizaciju dostavit će čelniku nadležnog generičkog područja novo izdanje strane norme na razmatranje i očitovanje, zajedno s preslikom izvorne Radne mape HRVN-a sa svim dokumentima nastalim u procesu usvajanja strane norme.

Čelnik generičkog područja okupit će izvornu ili imenovati novu radnu skupinu sa zadaćom raščlambe novog izdanja norme i njezina usvajanja kao HRVN-a.

Ako u novom izdanju strane norme nema značajnijih izmjena u odnosu na prethodno izdanje, stručni voditelj radne skupine može ustrojstvenoj jedinici Ministarstva nadležnoj za normizaciju dostaviti prijedlog da se novo izdanje strane norme usvoji skraćenim postupkom izdavanjem obavijesti o usvajanju.

Ako novo izdanje strane norme sadrži značajne izmjene u odnosu na prethodno izdanje, stručni voditelj radne skupine će ustrojstvenoj jedinici Ministarstva nadležnoj za normizaciju dostaviti prijedlog da se novo izdanje strane norme uputi u redovitu proceduru usvajanja.

Članak 31.

Kada je HRVN zamijenjen drugom normom ili kada je HRVN postao neprimjenjiv, ustrojstvena jedinica Ministarstva nadležna za normizaciju priprema i dostavlja ministru obrane na potpis prijedlog Odluke o povlačenju HRVN-a.

Odluka o povlačenju HRVN-a koja nosi oznaku stupnja tajnosti upisuje se u poseban Registar HRVN-a, koji vodi ustrojstvena jedinica Ministarstva nadležna za normizaciju.

VI. SUDJELOVANJE MINISTARSTVA I ORUŽANIH SNAGA U POSTUPKU NORMIZACIJE U NATO-u

Članak 32.

U razvoju i izradi NATO normizacijskih dokumenata Ministarstvo i Oružane snage sudjeluju u sljedećim fazama:

– studija (engl. Study/Study Draft)

– ratifikacija (engl. Ratification)

– promulgacija (engl. Promulgation)

– implementacija (engl. Implementation)

– revizija (engl. STANAG/AP Review)

– povlačenje (engl. Cancelation).

Studija

Članak 33.

NATO normizacijske dokumente koji su u fazi studije preuzima nacionalni predstavnik Republike Hrvatske u tijelu NATO-a koje studiju razvija.

Nacionalni predstavnik iz stavka 1. ovoga članka daje primjedbe i predlaže dorade studije u suradnji s čelnikom generičkog područja na koje se studija odnosi.

Ratifikacija

Članak 34.

Stalna misija Republike Hrvatske pri Sjevernoatlantskom savezu (u daljnjem tekstu: Misija RH) zaprima od NATO nalogodavnih tijela (Tasking Authority) zahtjeve za ratifikaciju s konačnim prijedlozima (ratification draft) NATO normizacijskih dokumenta i dostavlja ih ustrojstvenoj jedinici Ministarstva nadležnoj za normizaciju.

Članak 35.

Ustrojstvena jedinica Ministarstva nadležna za normizaciju dostavlja zahtjev za definiranje nacionalnog stajališta o ratifikaciji nadležnom čelniku generičkog područja, zajedno s konačnim prijedlogom NATO normizacijskog dokumenta. U zahtjevu za definiranje nacionalnog stajališta određen je rok do kojeg je čelnik generičkog područja dužan dostaviti odgovor.

Za NATO normizacijske dokumente iz generičkih područja čiji se čelnici nalaze u Oružanim snagama, ustrojstvena jedinica Ministarstva nadležna za normizaciju dostavlja zahtjev za definiranje nacionalnog stajališta Glavnom stožeru Oružanih snaga, koji vrši distribuciju i koordinaciju prema čelnicima generičkih područja u Oružanim snagama.

Članak 36.

Čelnik generičkog područja provodi raščlambu konačnog prijedloga NATO normizacijskog dokumenta s ciljem definiranja nacionalnog stajališta. U proces raščlambe, ako je potrebno, uključuje i predstavnike drugih ustrojstvenih jedinica Ministarstva i Oružanih snaga, a po potrebi i vanjske suradnike. Nakon provedene raščlambe čelnik generičkog područja predlaže kao nacionalno stajalište o ratifikaciji NATO normizacijskog dokumenta jednu od sljedećih opcija:

– Ratifikacija (engl. Ratification) – odgovor kojim se daje puna suglasnost sa sadržajem NATO normizacijskog dokumenta te implementacijom cjelokupnog dokumenta u planiranom roku. Kod raščlambe, definiranja rokova i izrade planova implementacije NATO normizacijskog dokumenta vodi se računa o primjeni u cjelokupnom sustavu Ministarstva i Oružanih snaga.

– Ratifikacija sa zadrškom (engl. Ratification with Reservations) – odgovor kojim se daje suglasnost sa sadržajem NATO normizacijskog dokumenta, ali s posebno navedenim zadrškama u implementaciji zbog nemogućnosti primjene pojedinih odredbi normizacijskog dokumenta. Svaka zadrška detaljno se obrazlaže te se definira rok primjene zadrški. Kod raščlambe, definiranja rokova i izrade planova implementacije NATO normizacijskog dokumenta vodi se računa o primjeni u cjelokupnom sustavu Ministarstva i Oružanih snaga i redovito se provodi revizija zadrški.

– Ratifikacija bez implementacije (engl. Ratification – Not Implementing) – odgovor kojim se daje suglasnost s NATO normizacijskim dokumentom, ali nije moguće definirati datum implementacija u Ministarstvu i Oružanim snagama. Ovim odgovorom ostavlja se mogućnost kasnije implementacije NATO normizacijskog dokumenta i promjene nacionalnog stajališta.

– Bez ratifikacije (engl. Not Ratifying) – odgovor mora sadržavati jasno i detaljno obrazloženje koje omogućuje NATO nalogodavnom tijelu da utvrdi postoje li zapreke za promulgaciju NATO normizacijskog dokumenta ili se radi o nemogućnosti zemlje da postupa u skladu s njegovim odredbama. Po potrebi, mogu se predložiti izmjene i dopune konačnog prijedloga normizacijskog dokumenta kako bi on bio prihvatljiv za Ministarstvo i Oružane snage.

– Bez sudjelovanja (engl. Not Participating) – odgovor koji se daje u slučaju da s naše strane nema interesa za normizaciju konkretnog područja, ili ne želimo sudjelovati iz bilo kojeg razloga, za što je potrebno dostaviti detaljno obrazloženje.

Članak 37.

Čelnik generičkog područja u prijedlogu nacionalnog stajališta definira i načelni Plan implementacije NATO normizacijskog dokumenta u Ministarstvu i Oružanim snagama s definiranim rokovima.

Načelni Plan implementacije minimalno mora sadržavati sve propisane elemente Plana implementacije, a rokovi za provedbu pojedinih faza implementacije definiraju se u odnosu na datum promulgacije NATO normizacijskog dokumenta.

Nakon provedene raščlambe čelnik generičkog područja izrađuje prijedlog nacionalnog stajališta i ispunjeni obrazac o nacionalnom stajalištu i dostavlja ustrojstvenoj jedinici Ministarstva nadležnoj za normizaciju.

Čelnici generičkih područja iz sastava Oružanih snaga svoje odgovore dostavljaju preko Glavnog stožera Oružanih snaga.

Članak 38.

Na temelju dostavljenog prijedloga nacionalnog stajališta ustrojstvena jedinica Ministarstva nadležna za normizaciju ispunjava obrazac o ratifikaciji NATO normizacijskog dokumenta. Ispunjeni obrazac o ratifikaciji potpisuje i ovjerava ministar obrane.

Ustrojstvena jedinica Ministarstva nadležna za normizaciju upućuje ovjereni obrazac o ratifikaciji NATO normizacijskog dokumenta Misiji RH.

Misija RH po jedan primjerak obrasca o ratifikaciji prosljeđuje u NATO agenciju za normizaciju (NSA – NATO Standardization Agency) i nadležno NATO nalogodavno tijelo (Tasking Authority).

Članak 39.

Za NATO normizacijske dokumente koji su do stupanja na snagu ovoga Pravilnika usvojeni kao HRVN-i, ustrojstvena jedinica za normizaciju dostavit će Misiji RH ispunjene obrasce za ratifikaciju s Planom implementacije koji je prethodno ovjerio nadležni čelnik generičkog područja.

Promulgacija

Članak 40.

Nakon što NATO izvrši promulgaciju NATO normizacijskog dokumenta koji je u Ministarstvu i Oružanim snagama ratificiran u cijelosti ili sa zadrškom, ustrojstvena jedinica Ministarstva nadležna za normizaciju automatski pokreće postupak usvajanja NATO normizacijskog dokumenta kao Hrvatske vojne norme – HRVN.

Čelnik generičkog područja nadležan za promulgiranu normu započinje s implementacijom NATO normizacijskog dokumenta u skladu s načelnim Planom implementacije, izrađenim tijekom postupka ratifikacije NATO normizacijskog dokumenta.

Implementacija

Članak 41.

Čelnik generičkog područja izradit će na temelju načelnog Plana implementacije detaljni Plan implementacije NATO normizacijskog dokumenta i poduzeti sve potrebne mjere za njegovu provedbu.

Nakon dovršene implementacije NATO normizacijskog dokumenta čelnik generičkog područja izvijestit će o tome ustrojstvenu jedinicu Ministarstva nadležnu za normizaciju.

Ustrojstvena jedinica Ministarstva nadležna za normizaciju proslijedit će NATO nalogodavnom tijelu obavijest o završetku implementacije NATO normizacijskog dokumenta.

Provjera valjanosti NATO norme

Članak 42.

U procesu provjere valjanosti pojedine NATO norme sudjeluje predstavnik Ministarstva i Oružanih snaga u nalogodavnom tijelu NATO-a koje je zaduženo za tu normu.

Povlačenje NATO norme

Članak 43.

Dokument o povlačenju određene NATO norme u ime Ministarstva preuzima ustrojstvena jedinica Ministarstva nadležna za normizaciju.

Ustrojstvena jedinica Ministarstva nadležna za normizaciju prosljeđuje obavijest o povlačenju NATO norme čelniku generičkog područja zaduženog za tu normu i drugim ustrojstvenim jedinicama Ministarstva i Oružanih snaga na koje se dokument odnosi.

Čelnik generičkog područja zaduženog za tu normu poduzet će odgovarajuće mjere i postupke za redovito funkcioniranje nakon povlačenja NATO norme.

VII. NADZOR NAD IZRADOM, IMPLEMENTACIJOM I PRIMJENOM HRVN-a

Članak 44.

Nadzor nad implementacijom i primjenom HRVN-a provodi Inspektorat obrane.

Ustrojstvena jedinica Ministarstva nadležna za normizaciju osigurava Inspektoratu obrane potrebnu potporu, dokumente i podatke za provođenje nadzora nad implementacijom i primjenom HRVN-a.

VIII. PRIJELAZNE I ZAVRŠNE ODREDBE

Članak 45.

Danom stupanja na snagu ovoga Pravilnika prestaje važiti Pravilnik o normizaciji u Ministarstvu obrane i Oružanim snagama Republike Hrvatske (»Narodne novine« broj 139/03)

Članak 46.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/09-04/26
Urbroj: 512-01-09-1
Zagreb, 16. prosinca 2009.

Ministar
Branko Vukelić, v. r.

PRILOG 1

PREGLED GENERIČKIH PODRUČJA VOJNE NORMIZACIJE

|  |  |  |
| --- | --- | --- |
| Redni broj | GENERIČKO PODRUČJE | USTROJSTVENA JEDINICA NADLEŽNA ZA GENERIČKO PODRUČJE |
| 1. | ZDRUŽENE OPERACIJE | Uprava za operativne poslove i obuku Glavnog stožera Oružanih snaga |
| 2. | KOPNENE OPERACIJE | Zapovjedništvo HKoV |
| 3. | POMORSKE OPERACIJE | Zapovjedništvo HRM |
| 4. | ZRAČNE OPERACIJE | Zapovjedništvo HRZ i PZO |
| 5. | OPREMANJE SREDSTVIMA NAORUŽANJA I VOJNE OPREME I UPRAVLJANJE ŽIVOTNIM CIKLUSOM | Uprava za materijalne resurse |
| 6. | INFORMACIJSKI I KOMUNIKACIJSKI SUSTAVI | Uprava za materijalne resurse |
| 7. | GRADITELJSTVO, PROSTORNO UREĐENJE, ZAŠTITA OKOLIŠA I KARTOGRAFIJA | Uprava za materijalne resurse |
| 8. | ZDRAVSTVENA I VETERINARSKA ZAŠTITA | Uprava za ljudske resurse |
| 9. | SIGURNOSNA I OBAVJEŠTAJNA DJELATNOST | Vojna sigurnosno-obavještajna agencija (VSOA) |
| 10. | IZOBRAZBA | Uprava za ljudske resurse |
| 11. | OBUKA I VJEŽBE | Uprava za operativne poslove i obuku Glavnog stožera Oružanih snaga |
| 12. | LOGISTIČKA POTPORA | Uprava za logistiku Glavnog stožera Oružanih snaga |
| 13. | SPECIJALNE I PSIHOLOŠKE OPERACIJE | Uprava za operativne poslove i obuku Glavnog stožera Oružanih snaga |
| 14. | TERMINOLOGIJA | Uprava za operativne poslove i obuku Glavnog stožera Oružanih snaga |
| 15. | CIVILNO-VOJNA SURADNJA (CIMIC) | Uprava za planiranje Glavnog stožera Oružanih snaga |
| 16. | ADMINISTRATIVNI POSLOVI | Tajništvo ministarstva |
| 17. | FINANCIJE I PRORAČUN | Uprava za financije i proračun |

PRILOG 2

STUPANJ TAJNOSTI

![](dodatni/405683.jpeg)

REPUBLIKA HRVATSKA

MINISTARSTVO OBRANE

|  |  |
| --- | --- |
| HRVATSKA VOJNA NORMA | HRVN XXXX |
|  | Broj izdanja Datum izdavanja |
|  | |
| Ključne riječi:  NAZIV NORME | |

Referencijska oznaka:
HRVN XXXX:YYYY

|  |  |  |
| --- | --- | --- |
| KLASA:  URBROJ:  Zagreb, | MP | MINISTAR |

Stranica 2

HRVN XXXX:YYYY

UVOD

1. Namjena HRVN XXXX je – dati kratki opis namjene norme.

PODRUČJE PRIMJENE

2. HRVN XXXX – dati kratki opis područja primjene norme i tko sve u sustavu Ministarstva obrane i OS RH mora primjenjivati ovu normu u svom radu.

DEFINICIJE

3. Navesti definicije temeljnih pojmova ključnih za razumijevanje sadržaja norme.

SADRŽAJ

4. Po potrebi.

TEKST NORME

5. Navesti tekst norme.

ZAŠTITA VLASNIČKIH PRAVA

6. Po potrebi

IMPLEMENTACIJA I PRIMJENA

7. Po potrebi

NAPOMENA

8. Navesti napomene (po potrebi)

PRILOG 3

STUPANJ TAJNOSTI

![](dodatni/405684.jpeg)

REPUBLIKA HRVATSKA

MINISTARSTVO OBRANE

|  |  |
| --- | --- |
| HRVATSKA VOJNA NORMA | HRVN XXXX |
|  | Broj izdanja Datum izdavanja |
|  | |
| Ključne riječi:  NAZIV NORME PRIJEVOD IZVORNOG NAZIVA NORME (po potrebi) | |

Referencijska oznaka:
HRVN XXXX:YYYY

|  |  |  |
| --- | --- | --- |
| KLASA:  URBROJ:  Zagreb, | MP | MINISTAR |

Stranica 2

HRVN XXXX:YYYY

POPIS IZMJENA

|  |  |  |  |
| --- | --- | --- | --- |
| Br. | Referentni broj izmjene | Datum izmjene | Potpis |
|  |  |  |  |

OBJAŠNJENJE

1. Postupak izrade, izdavanja i objave HRVN propisan je Pravilnikom o normizaciji u Ministarstvu obrane i Oružanim snagama Republike Hrvatske.

2. Odluku o usvajanju HRVN-a donosi ministar obrane na prijedlog ustrojstvene jedinice Ministarstva nadležne za normizaciju.

3. Izmjena teksta HRVN-a nije moguća bez provedbe postupka u skladu s člankom 28. Pravilnika o normizaciji u Ministarstvu obrane i Oružanim snagama Republike Hrvatske. Ustrojstvene jedinice Ministarstva obrane i Oružanih snaga mogu predlagati izmjene ustrojstvenoj jedinici Ministarstva nadležnoj za normizaciju, koja provodi daljnji postupak.

PODACI O UVOĐENJU I PRIMJENI

|  |  |  |  |
| --- | --- | --- | --- |
| Ustrojstvena jedinica | Referentni broj provedbenog dokumenta (prijedlog, uputa, zapovijed, smjernice,..) | IMPLEMENTACIJA I PRIMJENA | |
| Predloženi datum | Stvarni datum |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

\*Ako u tablici nema podataka, znači da izvođač nije dostavio podatke ustrojstvenoj jedinici Ministarstva nadležnoj za normizaciju.

Stranica 3

HRVN XXXX:YYYY

UVOD

Namjena HRVN XXXX je – dati kratki opis namjene norme

PODRUČJE PRIMJENE

HRVN XXXX – dati kratki opis područja primjene norme i tko sve u sustavu Ministarstva obrane i Oružanih snaga mora primjenjivati ovu normu u svojem radu

ZADRŠKE

Navesti zadrške na normu (po potrebi)

NAPOMENA

Navesti napomene (po potrebi)

PRILOG 4

![](dodatni/405685.jpeg)

REPUBLIKA HRVATSKA Broj radne mape: \_\_\_\_

MINISTARSTVO OBRANE

KLASA:

URBROJ:

Mjesto i datum

RADNA MAPA

HRVN – HRVATSKA VOJNA NORMA

|  |  |
| --- | --- |
| Prijedlog naziva HRVN-a: |  |
| Generičko područje: |  |

|  |  |
| --- | --- |
| Predlagatelj: |  |
| Oznake dopisa kojim se predlaže izrada/usvajanje HVRN-a: |  |
| Razlog pokretanja prijedloga za izradu/usvajanje HRVN-a |  |

|  |  |  |
| --- | --- | --- |
| Podaci o predaji radne mape nositelju izrade/usvajanja | | |
| U ime ustrojstvene jedinice Ministarstva nadležne za normizaciju radnu mapu predao/la: | |  |
| U ime generičkog područja radnu mapu preuzeo/la: | |  |
| Mjesto i datum: | |  |
| Ispunjava nositelj izrade/usvajanja norme | | |
| Vrsta i oznake dokumenata o imenovanju stručnog voditelja, članova radne skupine i vanjskih suradnika: | | |
|  | | |
| Ime i prezime, ustrojstvena cjelina | | |
| STRUČNI VODITELJ: |  | |
|  |  | |
|  | |
|  | | |
| RADNA SKUPINA: |  | |
|  |  | |
|  |  | |
|  |  | |
|  |  | |
|  |  | |
|  |  | |
|  |  | |
|  |  | |
|  |  | |
|  | | |
| VANJSKI SURADNICI: |  | |
|  |  | |
|  |  | |
|  |  | |
|  |  | |
| U slučaju promjene stručnog voditelja, člana radne skupine ili suradnika potrebno je u tablicu upisati oznake dokumenta kojim je izvršena zamjena te prekrižiti zamijenjenu osobu i dopisati novu u sljedeći slobodni red odgovarajućeg dijela tablice. | | |

|  |
| --- |
| 1. NACRT PRIJEDLOGA dobio je status konačnog prijedloga HRVN-a postupkom: |
| A) izrade izvorne HRVN  B) usvajanja strane norme u potpunosti  C) usvajanja strane norme s uredničkim promjenama  D) usvajanja strane norme sa zadrškom |
| 2. Odbija se NACRT PRIJEDLOGA za usvajanje kao HRVN. |

|  |
| --- |
| USVAJANJE STRANE NORME |
| Predlaže se usvajanje strane norme (zaokružiti): |
| A) u izvornom obliku (objavljivanjem obavijesti o usvajanju strane norme)  B) u izvornom obliku s hrvatskim ovitkom  C) u prijevodu |

|  |  |
| --- | --- |
| PLAN IMPLEMENTACIJE NORME | |
| Oznake načelnog plana implementacije | |
|  | |
| Ustrojstvena jedinica nadležna za implementaciju norme | |
|  | |
| Datum početka implementacije |  |
| Datum završetka implementacije |  |

|  |  |
| --- | --- |
| Podaci o vraćanju radne mape u ustrojstvenu jedinicu Ministarstva nadležnu za normizaciju | |
| U ime generičkog područja radnu mapu predao/la: |  |
| U ime ustrojstvene jedinice Ministarstva nadležne za normizaciju radnu mapu preuzeo/la: |  |
| Mjesto i datum: |  |

|  |
| --- |
| HRVN usvojen odlukom ministra obrane  (oznake dokumenta) |
|  |
|  |
| HRVN povučen odlukom ministra obrane  (oznake dokumenta) |
|  |

|  |
| --- |
| Prilozi: |
|  |
|  |
|  |
|  |
|  |
|  |
|  |
|  |
|  |
|  |
|  |
|  |

|  |
| --- |
| Napomene: |
|  |

POPIS KRATICA

Napomena: Popis kratica dan je redom kojim se kratice pojavljuju u tekstu pravilnika

NATO – North Atlantic Treaty Organization

AAP – Allied Adminstration Publication

STANAG – Standardization Agreement

AP – Allied Publication

NSA – NATO Standardization Agency

HRVN – hrvatska vojna norma

ISO – International Organization for Standardization

IEC – International Electrotechnical Commission

CEN – Comité Européen de Normalisation

CENELEC – Comité Européen de Normalisation Électrotechnique

ETSI – European Telecommunications Standards Institute

ECISS – European Committee for Iron and Steel Standardization

AECMA – Association Europeene des Constructeurs de Materiel Aerospatial

HRN – hrvatska norma

BSI – British Standards Institution

DIN – Deutsches Institut für Normung

ANSI – American National Standards Institute

GOST – Gosudarstveni Standart

C3 – Command, Control and Communications

Pravilnik, NN 153/2009-3771
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)